CELEX: 32021D1038
Language: sk
Date: 2021-06-23 00:00:00
Title: Rozhodnutie Komisie (EÚ) 2021/1038 z 23. júna 2021, ktorým sa Holandskému kráľovstvu udeľuje prechodné obdobie podľa rozhodnutia 2008/477/ES, pokiaľ ide o aktualizáciu príslušných technických podmienok týkajúcich sa frekvenčného pásma 2500 – 2690 MHz [oznámené pod číslom C(2021) 4433] (Iba holandské znenie je autentické)

25.6.2021   
               
               
                  SK
               
               
                  Úradný vestník Európskej únie
               
               
                  L 226/38
               
            
         ROZHODNUTIE KOMISIE (EÚ) 2021/1038
         z 23. júna 2021,
         ktorým sa Holandskému kráľovstvu udeľuje prechodné obdobie podľa rozhodnutia 2008/477/ES, pokiaľ ide o aktualizáciu príslušných technických podmienok týkajúcich sa frekvenčného pásma 2 500 – 2 690 MHz
         
            
               [oznámené pod číslom C(2021) 4433]
            
         
         (Iba holandské znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na rozhodnutie Európskeho parlamentu a Rady č. 676/2002/ES zo 7. marca 2002 o regulačnom rámci pre politiku rádiového frekvenčného spektra v Európskom spoločenstve (rozhodnutie o rádiovom frekvenčnom spektre) (1), a najmä na jeho článok 4 ods. 5,
         so zreteľom na rozhodnutie Komisie 2008/477/ES z 13. júna 2008 o harmonizácii frekvenčného pásma 2 500 – 2 690 MHz využívaného v rámci pozemských systémov, ktorými sa zabezpečuje poskytovanie služieb elektronickej komunikácie v Spoločenstve (2), a najmä na jeho článok 2 ods. 2,
         so zreteľom na žiadosť Holandska zo 6. januára 2021,
         keďže:
         
                     (1)
                  
                  
                     Podľa rozhodnutia 2008/477/ES majú členské štáty určiť a sprístupniť na nevýhradnom základe frekvenčné pásmo 2 500 – 2 690 MHz pre pozemské systémy, ktorými sa zabezpečuje poskytovanie služieb elektronickej komunikácie v súlade s parametrami stanovenými v prílohe k danému rozhodnutiu.
                  
               
                     (2)
                  
                  
                     V článku 2 ods. 2 rozhodnutia 2008/477/ES sa stanovuje, že členské štáty, v ktorých sa k dátumu nadobudnutia účinnosti daného rozhodnutia uplatňuje duplex s časovým delením (TDD) alebo sa využíva len zostupný spoj mimo subpásma 2 570 – 2 620 MHz, môžu podľa článku 4 ods. 5 rozhodnutia 676/2002/ES požadovať prechodné obdobie na vykonávanie rozhodnutia.
                  
               
                     (3)
                  
                  
                     Holandsko informovalo Komisiu, že hoci na využívanie väčšiny subpásma 2 570 – 2 620 MHz už boli udelené povolenia v súlade s vykonávacím rozhodnutím (EÚ) 2020/636 (3), na dva obmedzené úseky pásma (konkrétne 2 565 – 2 570 MHz a 2 685 – 2 690 MHz) sa stále vzťahujú dve povolenia uplatňujúce duplex s časovým delením (TDD) miesto duplexu s frekvenčným delením (FDD), ktoré boli udelené v roku 2010 podľa rozhodnutia 2008/477/ES a ktoré vypršia v roku 2030.
                  
               
                     (4)
                  
                  
                     Holandsko listom zo 6. januára 2021 požiadalo Komisiu o prechodné obdobie podľa článku 2 ods. 2 rozhodnutia 2008/477/ES s cieľom zachovať platnosť dvoch uvedených povolení uplatňujúcich TDD až do ich vypršania. Tieto povolenia boli udelené rozhodnutiami úradu Agentschap Telecom van het Ministerie van Economische Zaken en Klimaat. Jedno povolenie bolo udelené pod referenčným číslom AT-EZK/7635162, číslo spisu 6781570-G1, a je platné od 3. januára 2013 do 2. januára 2030; druhé povolenie bolo udelené pod referenčným číslom AT-EZK/7937970, číslo spisu 6697351, a je platné od 11. mája 2010 do 11. mája 2030.
                  
               
                     (5)
                  
                  
                     Holandsko svoju žiadosť podložilo dostatočnými informáciami a odôvodneniami. Zachovaním dvoch existujúcich povolení, ktoré sa používajú na poskytovanie verejných mobilných komunikačných služieb, počas prechodného obdobia sa holandské orgány vyhnú prerušeniu poskytovania mobilných komunikačných služieb držiteľmi týchto dvoch povolení, ako aj narušeniu rovnakých podmienok hospodárskej súťaže na holandskom trhu mobilných komunikácií. Okrem toho, keďže na používanie oboch príslušných úsekov spektra sa vzťahujú rozsiahle obmedzenia, vyžaduje sa, aby tieto povolenia neboli zahrnuté do vymedzenia a určenia všeobecne platného stropu frekvenčného spektra. Prechodné obdobie teda zabezpečí stabilitu hospodárskej súťaže na trhu mobilných komunikácií a nebude neprimerane odďaľovať vykonávanie rozhodnutia 2008/477/ES v Holandsku.
                  
               
                     (6)
                  
                  
                     Navyše hraničné hodnoty vysielacieho výkonu spojené s využívaním tohto spektra na základe príslušných povolení sú v súlade s medzinárodnými koordinačnými dohodami uzatvorenými so susednými členskými štátmi s cieľom zabezpečiť, aby v týchto členských štátoch nedochádzalo k žiadnemu rušeniu. Prechodné obdobie teda nebude odďaľovať vykonávanie rozhodnutia 2008/477/ES v susedných členských štátoch.
                  
               
                     (7)
                  
                  
                     Prechodné obdobie by zároveň neprekračovalo mieru potrebnú na to, aby sa nebránilo vytvoreniu spoločného rámca a zosúladených technických podmienok využívania pásma 2 500 – 2 690 MHz; v pásme 2 685 – 2 690 MHz sú stanovené obmedzenia na ochranu rádioastronomických služieb v priľahlom pásme a využívanie frekvencie 2 565 – 2 570 MHz je obmedzené na ochranu používania priľahlého FDD.
                  
               
                     (8)
                  
                  
                     Toto prechodné obdobie by preto zabezpečilo dosiahnutie politických cieľov EÚ v pásme 2 500 – 2 690 MHz pri minimálnych nákladoch pre každý členský štát a každého prevádzkovateľa.
                  
               
                     (9)
                  
                  
                     Z týchto dôvodov sa požadované prechodné obdobie javí ako odôvodnené a primerané, nemalo by neprimerane oddialiť vykonávanie rozhodnutia 2008/477/ES v Holandsku ani v iných členských štátoch, ani spôsobiť neprimerané rozdiely v situácii jednotlivých členských štátov z hľadiska hospodárskej súťaže alebo regulácie.
                  
               
                     (10)
                  
                  
                     Prebehli konzultácie s členmi Výboru pre rádiové frekvenčné spektrum, ktorí na svojich zasadnutiach 9. a 10. marca 2021 uviedli, že proti tomuto prechodnému obdobiu nevzniesli námietky,
                  
               PRIJALA TOTO ROZHODNUTIE:
         
            Článok 1
            Holandsku sa týmto udeľuje prechodné obdobie podľa rozhodnutia 2008/477/ES za podmienok stanovených v uvedenom rozhodnutí.
         
         
            Článok 2
            Holandsku sa týmto povoľuje uplatňovať najneskôr do 11. mája 2030 duplex s časovým rozdelením (TDD) miesto duplexu s frekvenčným rozdelením (FDD) vo frekvenčných subpásmach 2 565 – 2 570 MHz a 2 685 – 2 690 MHz.
         
         
            Článok 3
            Holandsko musí naďalej zabezpečovať, aby uplatňovanie TDD podľa článku 2 neprimerane neodďaľovalo vykonávanie rozhodnutia 2008/477/ES, aby nevytváralo neprimerané rozdiely v situácii jednotlivých členských štátov z hľadiska hospodárskej súťaže alebo regulácie a aby neovplyvňovalo pozemské systémy schopné poskytovať elektronické komunikačné služby, ktoré už sú vo frekvenčnom pásme 2 500 – 2 690 MHz v prevádzke alebo sa majú zaviesť, v súlade s technickými parametrami zosúladenými rozhodnutím 2008/477/ES v iných členských štátoch.
         
         
            Článok 4
            Toto rozhodnutie je určené Holandskému kráľovstvu.
         
         
            V Bruseli 23. júna 2021
            
               
                  Za Komisiu
               
               Thierry BRETON
               
                  člen Komisie
               
            
         
         
            (1)  Ú. v. ES L 108, 24.4.2002, s. 1.
         
            (2)  Ú. v. EÚ L 163, 24.6.2008, s. 37.
         
            (3)  Vykonávacie rozhodnutie Komisie (EÚ) 2020/636 z 8. mája 2020, ktorým sa mení rozhodnutie 2008/477/ES, pokiaľ ide o aktualizáciu príslušných technických podmienok týkajúcich sa frekvenčného pásma 2 500 – 2 690 MHz (Ú. v. EÚ L 149, 12.5.2020, s. 3).